《题宗人愈大上舍所藏白描风荷图》
明代·程敏政

镜湖水光如匹练，一霎回风舞团扇。冯夷乍起水晶宫，仙子齐匀镜中面。

凌波徙倚欲倾城，泽荇渚蒲如有情。素菂摇香白鹭下，青房堕影游鱼惊。

落手湘云半舒卷，晚色亭亭净于剪。五侯池馆春阑珊，耻共铅华斗深浅。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。